ས་སྐྱོང་སྡེ་དགེའི་ཆོས་རྒྱལ་ཆེན་པོའི་མདུན་གཉེར་འདན་མའི་གཟིམ་ཁག་བདུན་གྱི་ནང་ཚན་འདན་དིལ་མགོ་ཚང་དང་།གནས་ལྔ་རིག་པའི་པཎྜི་ཏ་ཆེན་པོ་མི་ཕམ་འཇམ་དཔལ་དགྱེས་པའི་རྡོ་རྗེ་རྣམ་གཉིས་ནི་ཡོན་མཆོད་ཀྱི་འབྲེལ་བ་ཤིན་ཏུ་ཟབ་པས།འཇམ་མགོན་མི་ཕམ་པའི་གསུང་རབ་མང་བ་ཞིག་དིལ་མགོ་ཚང་གི་མི་རྗེ་བཀྲ་ཤིས་ཚེ་འཕེལ་༼སངས་རྒྱས་མཉན་པ་རིན་པོ་ཆེ་དང་།དིལ་མགོ་མཁྱེན་བརྩེ་རབ་གསལ་ཟླ་བ་རྣམ་གཉིས་ཀྱི་ཡབ།༽གྱིས་ཤིང་པར་དུ་བཞེངས་བསྐྲུན་མཛད་པ་སྡེ་དགེའི་པར་ཁང་ཆེན་མོར་བཞུགས་པ་འདི་ཡིན་ལ།མ་ཟད་དིལ་མགོ་གཉེར་ཆེན་བཀྲ་ཤིས་ཚེ་འཕེལ་གྱིས་རྒྱལ་རི་དཔལ་ལྡན་དུས་ཀྱི་འཁོར་ལོའི་གནས་མཆོག་གོ་ཐིའི་དབུ་རྩེ་རུ་འདན་གོ་ཐི་དིལ་མགོ་རི་ཁྲོད་དུ་གྲགས་པའི་མཚམས་ཁང་ཆེད་དུ་བཞེངས་པ་ལྟར།འཇམ་མགོན་མི་ཕམ་རིན་པོ་ཆེ་སྐུ་ཚེའི་སྨད་ལ་དེར་བཞུགས་ཏེ་སྐུ་ཐ་མའི་མཛད་པ་ཡང་བསྟན་གནང་བ་ཡིན།དེ་སྐབས་ཤིག་ལ་མི་ཕམ་རྣམ་པར་རྒྱལ་བས་རྗེ་ཉིད་ཀྱི་དག་སྣང་དགོངས་གཏེར་ལས་བྱོན་པའི་གེ་སར་རྒྱལ་པོ་ལ་བརྟེན་ནས་ལྕག་ཚན་ཡིད་བཞིན་ནོར་བུ་བསྒྲུབ་ལུགས་ལྟར་གྱི་གེ་སར་གྱི་ལྕག་ཚན་རྟགས་མཚན་ཐོན་པ་ཞིག་བསྒྲུབས་མཛད་ཡོད་པ་དེ་ཉིད་དིལ་མགོ་ཚང་གི་ཁྱིམ་རྟེན་དུ་གནང་བར་མཛད་པ་ད་ལྟ་ཡང་དེར་བཞུགས་ཡོད་དོ།།